Document ID: 32007R0508

REGOLAMENT TAL-KUNSILL (KE) Nru 508/2007
tas-7 ta’ Mejju 2007
li jiftaħ kwoti ta’ tariffi għall-importazzjonijiet fil-Bulgarija u r-Rumanija taz-zokkor tal-kannamieli mhux raffinat għal provvista lil raffineriji fis-snin ta’ kummerċjalizzazzjoni 2006/2007, 2007/2008 u 2008/2009
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 37(2) tiegħu,
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew,
Billi:
(1)
L-Artikolu 29(1) tar-Regolament tal-Kunsill (KE) Nru 318/2006 ta’ l-20 ta’ Frar 2006 dwar l-organizzazzjoni komuni tas-swieq fis-settur taz-zokkor (1) jiffissa l-ħtieġa ta’ provvista tradizzjonali għaz-zokkor għar-raffinar għall-Komunità. Din id-dispożizzjoni ġiet emendata mir-Regolament tal-Kunsill (KE) Nru 2011/2006 tad-19 ta’ Diċembru 2006 li jadatta r-Regolament (KE) Nru 1782/2003 li jistabbilixxi regoli komuni għal skemi diretti ta’ appoġġ fi ħdan politika agrikola komuni u li jistabbilixxi ċerti skemi ta’ appoġġ għall-bdiewa, ir-Regolament (KE) Nru 318/2006 dwar l-organizzazzjoni komuni tas-swieq fis-settur taz-zokkor u r-Regolament (KE) Nru 320/2006 li jistabbilixxi skema temporanja għar-ristrutturar ta’ l-industrija taz-zokkor fil-Komunità, minħabba fl-adeżjoni tal-Bulgarija u r-Rumanija ma’ l-Unjoni Ewropea (2), sabiex jiġi provdut għad-distribuzzjoni matul is-snin ta’ kummerċjalizzazzjoni 2006/2007, 2007/2008 u 2008/2009 ta’ ħtieġa ta’ provvista tradizzjonali ta’ 198 748 tunnellata għall-Bulgarija u 329 636 tunnellata għar-Rumanija.
(2)
Ir-raffinaturi full-time fil-Bulgarija u r-Rumanija jiddependu għall-biċċa l-kbira fuq importazzjonijiet taz-zokkor tal-kannamieli mhux raffinat minn fornituri tradizzjonali f’ċerti pajjiżi terzi.
(3)
Sabiex jiġi evitat tfixkil tal-provvista taz-zokkor tal-kannamieli mhux raffinat għar-raffinaturi full-time fil-Bulgarija u r-Rumanija, huwa kkunsidrat meħtieġ li jinfetħu kwoti ta’ tariffi għall-importazzjonijiet ta’ tali zokkor f’dawk l-Istati Membri minn pajjiżi terzi għal perijodu li jkopri dawk is-snin ta’ kummerċjalizzazzjoni li għalihom ġew distribwiti fost l-Istati Membri ħtiġiet ta’ provvista tradizzjonali.
(4)
Liċenzji ta’ importazzjoni maħruġa taħt il-kwoti ta’ tariffi miftuħa b’dan ir-Regolament għandhom ikunu riservati għal raffinaturi full-time approvati fil-Bulgarija u r-Rumanija.
(5)
L-ammont tad-dazju fuq l-importazzjoni applikabbli għall-importazzjonijiet taħt il-kwoti ta’ tariffi miftuħa b’dan ir-Regolament għandu jiġi ffissat f’livell li jiżgura kompetizzjoni ġusta fis-suq taz-zokkor tal-Komunità, iżda li mhux projbittiv għal importazzjonijiet fil-Bulgarija u r-Rumanija. B’kont meħud li l-importazzjonijiet taħt dawn il-kwoti ta’ tariffi jistgħu jitwettqu minn kwalunkwe pajjiż terz huwa għalhekk xieraq li l-livell tad-dazju fuq l-importazzjoni jiġi ffissat għal EUR 98 għal kull tunnellata, li huwa l-istess livell kif iffissat għaz-zokkor tal-konċessjonijiet CXL taħt l-Artikolu 24 tar-Regolament tal-Kummissjoni (KE) Nru 950/2006 tat-28 ta’ Ġunju 2006 li jistabbilixxi regoli dettaljati ta’ applikazzjoni għas-snin ta’ kummerċjalizzazzjoni 2006/2007, 2007/2008 u 2008/2009 għall-importazzjoni u r-raffinar ta’ prodotti taz-zokkor taħt ċerti kwoti ta’ tariffi u ftehim preferenzjali (3),
(6)
Il-monitoraġġ u l-ġestjoni tal-kwoti ta’ tariffi miftuħa minn dan ir-Regolament jistgħu jirrikjedu fi stadju aktar tard l-aġġustament tal-kriterji mniżżla għall-kontenut ta’ l-applikazzjonijiet tal-liċenzji ta’ importazzjoni u l-liċenzji ta’ importazzjoni. Sabiex jiġi żgurat li jistgħu jsiru l-aġġustamenti meħtieġa sabiex jittieħed kont tal-kondizzjonijiet tas-suq li qed jinbidlu, il-Kummissjoni għandha tingħata s-setgħa li temenda l-Artikolu 3(3) ta’ dan ir-Regolament.
(7)
Il-miżuri meħtieġa għall-implimentazzjoni ta’ dan ir-Regolament għandhom jiġu adottati skond id-Deċiżjoni tal-Kunsill 1999/468/KE tat-28 ta’ Ġunju 1999 li tistabbilixxi l-proċeduri għall-għotja ta’ setgħat ta’ implimentazzjoni lill-Kummissjoni (4).
ADOTTA DAN IR-REGOLAMENT:
Artikolu 1
Ftuħ ta’ kwoti ta’ tariffi għall-importazzjoni taz-zokkor tal-kannamieli mhux raffinat għar-raffinar
1. Għas-sena ta’ kummerċjalizzazzjoni 2006/2007, għandhom jinfetħu kwoti ta’ tariffi għal total ta’ 396 288 tunnellata f’zokkor abjad ekwivalenti għall-importazzjoni minn kwalunkwe pajjiż terz taz-zokkor tal-kannamieli mhux raffinat għar-raffinar li jaqa’ fi ħdan il-kodiċi CN 1701 11 10 b’dazju ta’ EUR 98 għal kull tunnellata.
Il-kwantità li għandha tiġi importata għandha tiġi distribwita kif ġej:
-
Il-Bulgarija: 149 061 tunnellata,
-
Ir-Rumanija: 247 227 tunnellata.
2. Għal kull waħda mis-snin ta’ kummerċjalizzazzjoni 2007/2008 u 2008/2009, għandhom jinfetħu kwoti ta’ tariffi għal total ta’ 528 384 tunnellata f’zokkor abjad ekwivalenti għall-importazzjoni minn kwalunkwe pajjiż terz taz-zokkor tal-kannamieli mhux raffinat għar-raffinar li jaqa’ fi ħdan il-kodiċi CN 1701 11 10 b’dazju ta’ EUR 98 għal kull tunnellata.
Il-kwantitajiet li għandhom jiġu importati għandhom jiġu distribwiti kif ġej għal kull sena ta’ kummerċjalizzazzjoni:
-
Il-Bulgarija: 198 748 tunnellata,
-
Ir-Rumanija: 329 636 tunnellata.
3. Id-dazju ta’ EUR 98 għal kull tunnellata previst fil-paragrafi 1 u 2 għandu japplika għal zokkor mhux raffinat ta’ kwalità standard kif definit fl-Anness I, punt III, għar-Regolament (KE) Nru 318/2006.
Fejn il-qari polarimetriku taz-zokkor mhux raffinat importat jibda minn 96 grad, id-dazju ta’ EUR 98 għal kull tunnellata għandu jiżdied jew jitnaqqas, kif xieraq, b’ 0,14 % għal kull punt għaxra ta’ grad differenza stabbilita.
4. Il-kwantitajiet importati taħt il-kwoti ta’ tariffi previsti fil-paragrafi 1 u 2 għandu jkollhom in-numri ta’ l-ordni li jidhru fl-Anness I.
Artikolu 2
Applikazzjoni tar-Regolament (KE) Nru 950/2006
Ir-regoli dwar liċenzji ta’ importazzjoni u ħtiġiet ta’ provvista tradizzjonali stabbiliti fir-Regolament (KE) Nru 950/2006 għandhom japplikaw għall-importazzjonijiet taz-zokkor taħt il-kwoti ta’ tariffi miftuħa b’dan ir-Regolament, sakemm ma jiġix previst mod ieħor fl-Artikolu 3 ta’ dan ir-Regolament.
Artikolu 3
Liċenzji ta’ importazzjoni
1. L-applikazzjonijiet għal-liċenzja ta’ importazzjoni għall-kwantitajiet imsemmija fl-Artikolu 1 għandhom jiġu sottomessi lill-awtoritajiet kompetenti tal-Bulgarija u r-Rumanija kif xieraq.
2. L-applikazzjonijiet għal-liċenzja ta’ importazzjoni jistgħu jiġu sottomessi biss minn raffinaturi full-time li huma stabbiliti fit-territorju tal-Bulgarija u r-Rumanija u li huma approvati skond l-Artikolu 17 tar-Regolament (KE) Nru 318/2006.
3. Il-liċenzji u l-applikazzjonijiet għal-liċenzja ta’ importazzjoni għandu jkollhom l-indikazzjonijiet li ġejjin:
(a)
fil-kaxxi 17 u 18: il-kwantitajiet ta’ zokkor mhux raffinat, f’ekwivalenza ta’ zokkor abjad, li ma jistgħux jaqbżu l-kwantitajiet għall-Bulgarija u r-Rumanija rispettivament indikati fl-Artikolu 1(1) u (2);
(b)
fil-kaxxa 20: is-sena ta’ kummerċjalizzazzjoni li għaliha jirrelataw u ta’ l-inqas waħda mill-indikazzjonijiet elenkati fil-parti A ta’ l-Anness II;
(ċ)
fil-kaxxa 24 (fil-każ ta’ liċenzji): ta’ l-inqas waħda mill-indikazzjonijiet elenkati fil-parti B ta’ l-Anness II.
4. Il-liċenzji ta’ importazzjoni maħruġa taħt dan ir-Regolament għandhom ikunu validi biss għal importazzjonijiet fl-Istat Membru fejn jinħarġu.
Huma għandhom ikunu validi sat-tmiem tas-sena ta’ kummerċjalizzazzjoni li għaliha jkunu nħarġu.
5. Skond il-proċedura msemmija fl-Artikolu 4(2), il-Kummissjoni tista’, jekk ikun meħtieġ, temenda d-dispożizzjonijiet tal-paragrafu 3 ta’ dan l-Artikolu.
Artikolu 4
Kumitat ta’ Tmexxija għaz-Zokkor
1. Il-Kummissjoni għandha tkun assistita mill-Kumitat ta’ Tmexxija għaz-Zokkor.
2. Fejn issir referenza għal dan il-paragrafu, għandhom japplikaw l-Artikoli 4 u 7 tad-Deċiżjoni 1999/468/KE.
3. Il-perijodu mniżżel fl-Artikolu 4(3) tad-Deċiżjoni 1999/468/KE għandu jkun ta’ xahar.
Artikolu 5
Dħul fis-seħħ
Dan ir-Regolament għandu jidħol fis-seħħ fis-seba’ jum wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 7 ta’ Mejju 2007.

Labels: 3
17
18